Ediţia 2024 a Campionatelor Europene de Mountain Bike (MTB), la care au participat 331 de ciclişti din 31 de ţări, s-a încheiat aseară la Cheile Grădiştei, judeţul Braşov, cu succesul lui Simone Avondetto (Italia) în proba Elite Cross-Country Olympic, care a reuşit să ia titlul de campion european de la românul Vlad Dascălu, clasat pe locul 14 la el acasă, se arată într-un comunicat de presă al MTB, remis redacţiei.
Evenimentul, organizat cu sprijinul Agenţiei Naţionale pentru Sport, al Comitetul Olimpic şi Sportiv Român, al Auchan România şi al Domeniului Cheile Grădiştei şi cofinanţat de Consiliul Judeţean Braşov, s-a desfăşurat în cadrul magnific al complexului Cheile Grădiştei, iar la finalul curselor, Elveţia a câştigat în total 11 medalii (3 de aur, 5 de argint şi 3 de bronz), transmite sursa.
În cursa Elite Masculin, evenimentul principal al campionatelor, a avut loc, imediat după start, un atac solo al danezului Simon Andreassen, dar acesta a avut o pană chiar în momentul în care Avondetto începea să câştige teren. Italianul a zburat apoi singur spre final, pe care l-a trecut cu 50 de secunde în faţa lui Andreassen, care a revenit bine după pană, şi cu 1 minut şi 07 secunde în faţa germanului Julian Schelb, care a completat podiumul. Din România au participat: Vlad Dascălu (locul 14), Ede Molnar (locul 38) şi Roberto Burţa (locul 39), se arată în comunicat.
La finalul unei curse complicate de condiţiile meteo, Puck Pieterse (Ţările de Jos) a confirmat titlul câştigat anul trecut. Puternica ciclistă olandeză a preluat conducerea încă de la început, alături de campioana mondială an titre a Franţei, Pauline Ferrand-Prevot, care s-a retras apoi din cursă după mai multe accidente. Pieterse a trecut linia de sosire cu 1 minut şi 12 secunde înaintea Monei Mitterwallner (Austria) şi cu 2 minute şi 15 secunde înaintea Ninei Benz (Germania). Din România a participat Suzanne Hilbert (locul 36), potrivit sursei.
În cursa feminină Under 23, elveţiana Monique Halter a câştigat cel de-al doilea titlu continental din carieră după titlul la juniori obţinut în 2022. Podiumul a fost completat de germana Carla Hahn şi de încă o ciclistă elveţiană, Anina Hutter, adaugă sursa citată.
Cursa masculină a fost foarte disputată. Luca Martin (Franţa) şi Finn Treudler (Elveţia) au preluat conducerea încă de la început. După o luptă umăr la umăr foarte palpitantă, Treudler a rămas singur în conducerea cursei, în etapele finale, lăsându-l în urmă pe Martin, care a făcut pană şi a terminat pe locul al treilea, în spatele celor doi elveţieni Finn Treudler şi Luke Wiedmann, conform MTB.
Maru¹a Tereza ©erkezi (Slovenia) a fost de neoprit în cursa de juniori feminin, trecând linia de sosire cu 1 minut şi 32 de secunde înaintea elveţiei Lara Liehner şi cu 2 minute şi 06 secunde în faţa italiancei Giada Martinoli.
La juniori masculin, Nikolaj Hougs (Danemarca) a câştigat titlul european în faţa lui Kry¹tof Ba¾ant (Republica Cehă) şi a suedezului Nils Johansson.
Campionatele Cheile Grădiştei au început cu probele de Short Track, dominate la categoria Elită de campioana mondială en titre Pauline Ferrand-Prevot (Franţa) şi de starul danez Simon Andreassen, în timp ce Kira Böhm (Germania) şi Peter Joseph Blackmore (Marea Britanie) au dominat în categoria Under 23, arată datele comunicatului.
Titlurile de juniori au revenit slovenei Maru¹a Tereza ©erkezi şi elveţianului Sven Sommer.
Datorită gestionării impecabile a cursei, Italia (Valentina Corvi, Giada Martinoli, Chiara Teocchi, Simone Avondetto, Matteo Siffredi şi Mattia Stenico) a câştigat titlul la proba de Stafetă pe echipe în faţa Franţei şi Elveţiei, care au completat podiumul, informează sursa.
Campionii europeni la Short Track (XCC)
Junioare - ©ERKEZI Maru¹a Tereza, Slovenia
Juniori - SOMMER Sven, Elveţia
U23 Feminin - BÖHM Kira, Germania
U23 Masculin - BLACKMORE Peter Joseph, Marea Britanie
Elite Feminin - FERRAND PREVOT Pauline, Franţa
Elite Masculin - ANDREASSEN Simon, Danemarca.
Campioana europeană la Ştafeta pe echipe/Team Relay (XCR)
Italia, cu următoarea componenţă: AVONDETTO Simone, SIFFREDI Matteo, TEOCCHI Chiara, MARTINOLI Giada, CORVI Valentina, STENICO Mattia.
Campionii europeni la Cross Country Olimpic (XCO)
Junioare - ©ERKEZI Maru¹a Tereza, Slovenia
Juniori - HOUGS Nikolaj , Danemarca
U23 Feminin - HALTER Monique, Elveţia
U23 Masculin - TREUDLER Finn, Elveţia
Elite Feminin - PIETERSE Puck, Ţările de Jos
Elite Masculin - AVONDETTO Simone, Italia
Următoarea ediţie a Campionatelor Europene de Mountain Bike va avea loc la Melgaço (Portugalia) în perioada 9-13 iulie 2025, se mai arată în comunicat.